L'observatori de PimeComerç ha realitzat una consulta entre els seus associats durant el mes d'octubre per conèixer l'impacte que l'actual context polític ha tingut en les seves vendes. El 69,75% dels botiguers consultats han assegurat que aquest octubre han facturat menys que en el mateix mes de l'any passat, tot i que només el 61,67% considera que aquesta reculada s'explica per la situació política. Per contra, el 30% restant no ha detectat cap caiguda de les vendes i el 7% assegura que fins i tot han facturat més que l'any passat. De cara al futur immediat, els botiguers es mostren ''optimistes'' i asseguren que aquest retrocés en les vendes respon a una situació ''conjuntural'' i un 72,81% creu que en els pròxims mesos les vendes seran les mateixes o fins i tot millors que l'any passat, segons el 24,82% dels enquestats.    L'enquesta s'ha fet a partir de 423 respostes dels botiguers associats a la patronal de les pimes de les quatre demarcacions catalanes.  Per sectors, els comerços del tèxtil són els que més han acusat una baixada de les vendes i en la facturació del mes d'octubre. Tot i això, els botiguers també asseguren que en aquesta baixada de vendes també ha influït i molt l'arribada tardana de les baixes temperatures que no han arribat fins ben entrat el mes de novembre.  En l'enquesta, el 89,34% dels botiguers tèxtils han detectat alguna baixada de vendes a l'octubre i el 81,98% identifica la situació política com la causa principal d'aquesta caiguda de la facturació.  Els comerciants del tèxtil, el 75,41% dels casos, són els menys optimistes de cara al futur al considerar que les vendes en els pròxims mesos es mantindran igual o empitjoraran.  En la restauració, el 65% dels enquestats reconeixen una caiguda de les vendes tot i que només la meitat consideren que aquesta caiguda es fruit de la crisi política.  En les botigues d'alimentació, la caiguda de vendes en major o menor intensitat s'ha detectat en el 52,39% dels casos, i el 51% culpen a la situació política d'aquesta reculada.  El sector de les ferreteries i el bricolatge han estat especialment afectats per la caiguda de les vendes, en el 87,5% dels casos. En aquest sector, 87,71% dels botiguers creu que el culpable de la disminució de la facturació s'explica per la crisi política. Finalment, en el sector serveis el 57,19% dels botiguers ha detectat una caiguda de les vendes tot i que només el 45,9% dels entrevistats identifica com causant la situació política.  Demarcacions Per demarcacions, els botiguers de Lleida són els que més han notat algun impacte a la baixa en la facturació del mes d'octubre, seguit de Barcelona amb un descens del 71,97%, Girona amb 64,40% i finalment Tarragona on el 60% dels comerciants han vist algun impacte negatiu en les seves botigues.  No a les vagues El president de PimeComerç, Àlex Goñi, demana als representants polítics que ''contribueixin a fer que l'entesa i l'estabilitat s'obrin pas i es normalitzi la situació econòmica i social del país''.  Goñi ha afegit que ''tot i que les manifestacions de rebuig al greu moment polític que vivim són totalment legítimes s'han de buscar fórmules de posicionament que no afectin de forma greu i prolongada en el temps al comerç de proximitat''.  El president de PimeComerç s'ha mostrat contrari a mesures com no encendre els llums de Nadal o convocar noves vagues perquè suposarien un afebliment en l'economia de les pimes que acabaria afectant a moltes famílies, ha manifestat.

Summary: Un 70% de botiguers detecta una baixada de vendes a l'octubre per la crisi política, segons una enquesta de Pimec


La incidència ha obligat a circular per via única entre aquest punt i l'estació de Garraf durant una hora i mitja ACN Castelldefels.-Els trens de les línies R13, R14, R15, R16, R2 i R2 Sud acumulen aquest divendres al matí retards que poden superar els 40 minuts per una avaria en la infraestructura a l'estació de Castelldefels (Baix Llobregat), segons ha informat la companyia Renfe. La incidència ha començat a les 7.35 hores, ha afectat el sistema de canvi de vies i ha obligat a circular per via única entre aquesta estació i la del Garraf. Per tal de minimitzar els retards, alguns combois s'han desviat per Vilafranca del Penedès. Finalment, poc abans de les nou del matí, la circulació s'ha pogut restablir per les dues vies, tot i que es mantenen els retards de 40 minuts. Segons Renfe, les freqüències de pas s'aniran recuperant de manera progressiva. (En aquesta actualització, s'ha afegit que la incidència ha quedat resolta al voltant de les nou del matí i s'ha recuperat la circulació per les dues vies)

Summary: ACTUALIZACIÓ:Retards d'almenys 40 minuts a les línies R13, R14, R15, R16, R2 i R2 Sud per una avaria a Castelldefels


La comitiva judicial ha trobat morta una dona quan l'anaven a desnonar d'un mas d'Estanyol, a Bescanó (Gironès) aquest dimarts. Ha estat la mateixa comitiva qui ha alertat els serveis d'emergències cap a tres quarts d'una de la tarda. Fins al lloc s'hi han traslladat efectius dels Mossos d'Esquadra i dels Bombers perquè es percebia olor a gas. Allà, segons confirmen fonts properes al cas, han trobat el cos sense vida de la dona. Segons les primeres informacions, s'hauria tret la vida omplint de gas l'interior d'un vehicle. L'autòpsia haurà de confirmar les circumstàncies de la mort. Segons fonts municipals, la dona vivia al Mas Cendra, una casa aïllada que pertany al nucli d'Estanyol. Aquest dimarts, la comitiva judicial s'ha desplaçat fins la casa per dur a terme un llançament. Quan han arribat al lloc, cap a tres quarts d'una de la tarda, han alertat els serveis d'emergències davant els indicis que la dona havia mort. El TSJC informa que el jutjat d'instrucció 3 de Girona –que porta la investigació del cas- ha procedit a l'aixecament de cadàver i que inicialment l'equip forense no ha trobat signes de criminalitat que facin pensar que hi hagi una tercera persona implicada en la mort de la dona.  Les primeres informacions apunten que la dona s'hauria tret la vida omplint de gas un vehicle que hi havia aparcat a la casa. Els Mossos d'Esquadra han obert una investigació però tot apunta que s'ha suïcidat. La funerària ha traslladat el cos fins a l'Institut de Medicina Legal de Girona on li faran l'autòpsia per determinar les causes de la mort.  La comissió judicial del servei comú dels jutjats de Girona havien anat a executar el llançament, després que s'hagués suspès en una ocasió anterior. El desnonament és conseqüència d'una sentència dictada per un jutjat de primera instància el 16 de març del 2018 i confirmada posteriorment per l'Audiència de Girona. Segons el TSJC, la sentència estimava una demanda de nul·litat d'un contracte entre una mercantil, que no està relacionada amb el sector immobiliari, i la víctima i que incloïa la cessió d'ús de l'immoble.  Un cop l'Audiència va confirmar que anul·lava el contracte immobiliari, la part demandant va instar a l'execució provisional de la sentència perquè la dona deixés de viure al mas. La dona –personada en el cas a través d'un advocat- va demanar una pròrroga inicial que finalitzava aquest dimarts.  L'Ajuntament de Bescanó lamenta la mort de la veïna i demana deixar treballar els Mossos per esclarir les circumstàncies de la defunció.

Summary: La comitiva judicial troba morta una dona quan l'anaven a desnonar d'un mas d'Estanyol


Els cotxes sense etiqueta de la Direcció General de Trànsit no podran circular per la trama urbana de Barcelona quan la Generalitat declari un episodi de contaminació. Queda fora la Zona Franca i Vallvidrera-Les Planes. No s'ha activat cap alerta aquest any ni tampoc el 2016. Aquesta mesura impulsada per l'Ajuntament es posarà en marxa a partir de l'1 de desembre del 2017. La restricció serà els dies laborables entre les 7 del matí i les 20 hores i no afectarà motos, camions, autobusos i furgonetes. També tindran permís per circular els serveis essencials i d'emergències. Segons estimacions municipals, aquesta restricció suposaria una reducció del 17% de tot el trànsit de turismes, i una disminució del 10% d'òxid de nitrogen, del 15% de partícules i del 15% de benzopirè. Els cotxes més contaminants estaran prohibits a la ciutat a partir del 2020. Aquesta és la principal mesura que el govern municipal ha plantejat en el marc de la Taula contra la Contaminació de l'Aire de l'Ajuntament de Barcelona, que s'ha reunit aquest dimecres per fer balanç de com avança el Programa de Mesures contra la Contaminació Atmosfèrica plantejat ara fa sis mesos.  A l'espera d'aplicar restriccions permanents, l'Ajuntament començarà a actuar aquest any quan la Generalitat declari un episodi de contaminació. No podran circular turismes sense etiqueta per la trama urbana en cas d'alerta. La tinenta d'alcaldia d'Ecologia, Urbanisme i Mobilitat, Janet Sanz, ha explicat que han deixat fora les motos, perquè encara no tenen etiquetes, però també furgonetes i camions, perquè no volen perjudicar l'activitat econòmica. Sanz ha remarcat que l'Ajuntament està potenciant el transport públic per donar cobertura a l'augment de la demanda que comportarà la restricció, i ha considerat "assumible" absorbir aquesta reducció del 17% del trànsit els dies que es declari l'alerta per contaminació.  En paral·lel, l'Ajuntament treballa amb l'Àrea Metropolitana i la Generalitat per aplicar mesures globals. Ja s'ha acordat, per exemple, que els cotxes de més de vint anys no podran circular els dies feiners per l'entorn de Barcelona a partir del 2019.

Summary: Els cotxes sense etiqueta no podran circular per la trama urbana de Barcelona en episodi contaminant a partir de desembre


El candidat del PSC a l'alcaldia de Barcelona, Jaume Collboni, es mostra confiat de cara als comicis del 26-M i assegura que "Barcelona tornarà a tenir un alcalde socialista". Després de la victòria de Pedro Sánchez el 28-A, Collboni considera que "l’onada d’il·lusió està trucant a la porta de Barcelona". En un acte públic a Nou Barris, Collboni s'ha presentat com a "única opció" per solucionar els problemes dels barcelonins i que vagi més enllà del "procés". A les pròximes municipals, assegura, es tria "o més independència o més Barcelona". "O torna el conflicte i el 'lio' o torna Barcelona amb els socialistes", afegeix. Collboni promet posar l'habitatge, la seguretat i l'ocupació al centre de les seves preocupacions i ha criticat Colau per haver "supeditat Barcelona al independentisme". La número dos de la candidatura de Collboni, Laia Bonet, també ha participat en l’acte i ha definit les eleccions del 26-M en una elecció entre "aquells que volen fer servir Barcelona per altres propòsits i els qui volem servir a Barcelona". Per la seva banda, el primer secretari del PSC, Miquel Iceta, assegura que "per a que Barcelona torni a ser Barcelona necessita un alcalde socialista".

Summary: Collboni s'erigeix com a "única opció" pel progrés de Barcelona i que vagi més enllà del "procés"


El Col·legi d'Economistes de Catalunya ha valorat aquest dimarts amb prudència l'acord pressupostari sobre ingressos entre Govern i comuns. "No és una revolució fiscal", ha constatat Albert Carreras, economista i secretari d'Economia i Finances en el període 2011-2013. "En realitat són petits ajustos sobre el conjunt dels ingressos d'un 2% del total sobre tres anys", ha calculat Carreras. "L'acord no és innocu perquè afecta determinats col·lectius, però a nivell agregat la incidència és globalment baixa", ha afegit el portaveu de la comissió d'economia catalana del Col·legi, Modest Guinjoan. "Es tracta d'un pacte comprensible", ha reblat Carreras, que sí veia amb mals ulls una nova pròrroga pressupostària de cara a l'any 2020. "Les pròrrogues d'aquests darrers anys han estat un drama per a tots aquells que no han tingut capacitat de pressió", ha valorat l'economista.

Summary: El Col·legi d'Economistes, sobre l'acord pressupostari Govern-comuns: "No és una revolució fiscal"


L'agència per a la competitivitat de l'empresa de la Generalitat, Acció, va donar suport a 23.300 empreses centres tecnològics i entitats l'any 2018, un 3,3% més que l'any anterior. Els programes i línies d'ajudes tenen l'objectiu d’enfortir la internacionalització, la innovació, la captació de finançament i els clústers i impulsar la inversió estrangera a Catalunya.  En total, la suma de tots els projectes que s'han realitzat a través del suport d'acció arriba als 997 milions d'euros, un increment del 25,5% respecte a l'any anterior. Segons Acció, aquestes iniciatives han suposat la creació directa i indirecta de 13.170 llocs de treball, una dada que també ha crescut notablement en relació al 2017, fins a un 29,7% més.

Summary: La Generalitat va ajudar 23.300 empreses a ser més competitives l'any 2018, un 3,3% més que l'any anterior


La proposta del Catàleg de fauna salvatge autòctona amenaçada divideix les espècies amenaçades en dues subcategories. Hi ha 85 espècies "en perill", que tenen un  major risc, i 178 espècies "vulnerables", amb risc a mig termini. Tot i que totes les espècies amenaçades són també protegides, la catalogació com a amenaçada implica un grau de protecció superior. D'aquesta forma, obliga l'administració a realitzar actuacions per afavorir-les, reduint el seu grau d'amenaça prioritzant els recursos per a la seva conservació. L'edicte d'informació pública d'aquest decret es publica aquest dimarts al Diari Oficial de la Generalitat de Catalunya (DOGC) i la vigència de la informació pública per a poder-lo millorar serà fins el 30 de setembre. Les espècies considerades en perill d'extinció són aquelles la supervivència de les quals és poc probable si els factors que provoquen la seva actual situació segueixen actuant, mentre que les vulnerables són les que corren el risc de passar a la categoria anterior en un futur immediat si els factors adversos que actuen sobre elles no es corregeixen.  En tots dos casos es poden incloure espècies que, tot i tenir poblacions estables, disposen d'un nombre d'efectius baix, o poblacions hivernants estables però crítiques pel que fa a la seva població reproductora, espècies amb poblacions relativament abundants però molt localitzades, que les poden fer molt vulnerables a un risc d'extinció, i espècies que requereixen d’un constant maneig per evitar el seu risc d'extinció. La norma preveu incorporar al catàleg 131 espècies que actualment no gaudeixen de protecció, 71 més que ja estan protegides però que passen al grau d'amenaçades, i unes altres 61 que ja figuraven com amenaçades en el catàleg estatal i s'incorporen al català. A més, queden unificats tots els llistats de protecció de fauna de les diferents normatives. El projecte de decret estableix també les previsions sobre el llistat d'espècies en règim de protecció especial; en regula el procediment d'elaboració i aprovació dels plans de recuperació i de conservació i el reforçament poblacional; i estableix el procediment per a la reintroducció de les extintes.

Summary: La Generalitat proposa catalogar 263 espècies d'animals autòctons com a amenaçats


Els Mossos d'Esquadra van desmantellar dijous passat, 29 de novembre, dues plantacions de marihuana a gran escala a Mataró situades en dues cases d'una urbanització del municipi. Durant l'operatiu es van detenir cinc persones, tres homes i dues dones amb edats compreses entre els 44 i els 23 anys, i es van comissar més de 4.000 plantes que al mercat haurien tingut un valor d'uns 100.000 euros. La investigació es va iniciar el passat mes de setembre quan es va tenir coneixement que en les dues cases en qüestió, molt properes entre elles, hi podien haver plantacions de marihuana. Un cop obtinguts els indicis suficients, el jutge número 4 de Mataró va autoritzar l'entrada i registre dels domicilis que es va fer simultàniament.  Durant l'escorcoll de les dues cases, que comptaven amb tota la infraestructura necessària pel cultiu de marihuana, els agents van localitzar un total de 4.200 plantes, 900 euros en efectiu i diversos 'walkie-talkies' per comunicar les dues cases. En un dels dos domicilis, a més, els agents van trobar dos gossos de raça perillosa i dues persones, un home i una dona, que van ser detinguts. Els altres tres detinguts van ser localitzats al voltant de les cases. La investigació ha permès demostrar que dins el grup criminal havia un dels homes, el de més edat, que actuava com a encarregat de les dues plantacions i la resta de persones tenien diferents tasques assignades com ara el manteniment de les plantacions o la vigilància per tal d’evitar qualsevol tipus d’intrusió. Durant l'operatiu, treballadors de la companyia elèctrica van poder certificar que hi havia connexions fraudulentes a la xarxa. Segons els seus càlculs, a cadascuna de les dues cases s'haurien defraudat uns 30.000 euros.  Dos dels detinguts van quedar en llibertat a l’espera que el jutjat els citi a declarar, la resta va passar a disposició judicial el dissabte 1 de desembre i el jutjat va decretar llibertat amb càrrecs.

Summary: Els Mossos desarticulen una grup criminal a Mataró especialitzat en plantacions de marihuana a gran escala


Un tinent de la Guàrdia Civil responsable de la seguretat a la caserna de Manresa (TIP G97659Y) ha relatat que el 20 de setembre els Mossos no els van garantir la seguretat ni van fer cap "perímetre" tot i que sabien, segons sosté, que hi hauria una protesta dels CDR a la caserna que va reunir 2.000 persones. Segons ha relatat, va donar l'ordre de tancar la porta de la caserna (on hi viuen 160 persones entre agents i familiars) i va ordenar treure la bandera espanyola. Van estar sense "llibertat ambulatòria" durant dues hores i ha explicat que els manifestant van fer una 'performance' amb simulació de votació amb urnes de cartró i que van hissar una estelada al pal que havia quedat buit. Tot i reconèixer que hi havia presència de Mossos i van mantenir comunicacions, creu que no van actuar degudament. "L'estelada la pots treure quan marxin els manifestants", ha explicat que li van dir els Mossos.  A més, ha reconegut que va sentir "temor i intranquil·litat" i que fins el dia 3 d'octubre n'hi va haver d'altres.

Summary: Un tinent retreu als Mossos que no garantissin la "seguretat" durant una protesta dels CDR a la caserna de Manresa


L'entitat educativa Fundesplai ha aprovat treballar la "ciutadania global" i la convivència en diversos tallers amb més de 104.000 infants tant a esplais com a centres escolars. Segons l'entitat, aquesta proposta educativa sorgeix per tal de fomentar "el respecte i la fraternitat" en un context on creuen que el que creix són "els discursos xenòfobs". Amb el projecte 'NuSOS' es pretén sensibilitzar els joves i infants sobre els reptes del fet migratori, el canvi climàtic, les desigualtats o la pobresa. En una trobada aquest cap de setmana a Montesquiu (Osona), uns 200 monitors s'han reunit per fer tallers formatius relacionats amb aquesta temàtica, així com amb la dels menors estrangers no acompanyats, i han presentat l'aposta educativa 'NuSOS', que tindrà una durada de dos cursos. Fundesplai alerta que amb el context actual de "creixent diversitat" també hi ha hagut un increment dels discursos xenòfobs, i asseguren que és "necessari redoblar els esforços" perquè els joves se socialitzin en valors com "la fraternitat i el respecte a al diversitat", ja que creuen que així es pot treballar per superar "estereotipis i prejudicis". Segons l'entitat aquesta proposta gira entorn la ciutadania global, les migracions i el refugi perquè els infants reconeguin els Drets Humans i la diversitat com a valors "indispensables" per a la convivència i la sostenibilitat. Segons expliquen, es basa en un context amb reptes "sense precedents" com el canvi climàtic, els migracions forçades o la pobresa, i aposten perquè l'educació ofereixi als infants les eines per reflexionar de manera crítica i col·laborar en la seva solució a escala individual i col·lectiva. La proposta es desenvoluparà en col·laboració amb entitats especialitzades en temes de migracions, refugi i canvi climàtic per fer tant formacions com activitats i es farà en 113 esplais i projectes de lleure i a 1.133 centres escolars. Desfer 'NuSOS' i teixir llaços Pel que fa al nom del projecte, l'entitat explica que reflecteix, d'una banda, la necessitat de desfer urgentment els "nusos" que impedeixen solucionar situacions crítiques, mentre que de l'altra consideren que també demostra la necessitat de teixir "nusos" de complicitat per obtenir aquestes solucions. De fet, la proposta educativa té aquesta mateixa estructura, amb una part destinada a analitzar les situacions crítiques que s'estan vivint com les migracions, el canvi climàtic, etc. i una altra que proposa com des d'una educació "transformadora" es poden aportar alternatives. Aquesta darrera part inclou activitats estructurades per edats i dos reptes col·lectius per tractar conjuntament escoles i esplais, el primer en motiu del Dia Universal dels Drets dels Infants (20 de novembre) i el segon en el marc del Dia Internacional Contra el Racisme i la Xenofòbia (21 de març).

Summary: Fundesplai treballarà la "ciutadania global" amb més de 104.000 infants per fer front als "discursos xenòfobs"


La vicepresidenta del govern espanyol, Soraya Sáenz de Santamaría, no ha entrat a valorar l'afluència a la manifestació independentista a Brussel·les – xifrada en 45.000 persones segons la policia belga- i ha enviat un missatge als milers de catalans que es manifesten. "Tenir un DNI espanyol i formar part de la Unió Europea és, precisament, el que els dona el dret a manifestar-se", ha declarat des de la roda de premsa posterior al Consell de Ministres. Sáenz de Santamaría ha criticat que es faci aquesta protesta a Brussel·les i ha recordat que membres del "vell procés" han aprofitat per criticar les institucions europees i no han dubtat a "tirar pedres sobre el teulat europeu quan no els secunden". També ha valorat el fet que Puigdemont faci campanya per Junts per Catalunya des de Bèlgica. "En campanya els candidats van a visitar els ciutadans per demanar-los el vot, ara han hagut d'anar a visitar-lo a ell", ha valorat. A més, ha reconegut que no han mantingut cap contacte amb cap dirigent europeu per valorar aquesta protesta.

Summary: Santamaría sobre la protesta a Brussel·les: "Tenir un DNI espanyol i ser de la UE els permet estar allà manifestant-se"


Fer-se les metxes el primer dia que poden reobrir les perruqueries no és senzill. El sector ha aixecat la persiana aquest dilluns de forma desigual arreu de Catalunya. Els establiments més grans, com els Raffel Pagés, han obert un 80% de les perruqueries però admeten que el rendiment només serà el 30% de l'habitual. Les perruqueres autònomes o amb centres més petits admeten a l'ACN molts dubtes sobre com cal treballar, tan si han optat per obrir com si no. Critiquen que l'administració faci normatives "a corre-cuita" sense protocols clars de seguretat, i avisen que les franges horàries per a la gent gran, per exemple, fan molt "complicat" atendre totes les clientes. "Paciència, cada dia una", diu la Maria Luisa, de Total Look a Ripollet. La propietària de la perruqueria Total Look explica que ha adquirit capes i tovalloles d'un sol ús i líquid hidroalcohòlic perquè tots els clients puguin desinfectar-se les mans quan entrin a l'establiment. "Han de venir amb cita prèvia, d'una en una i han de portar guants i mascareta", apunta.  Calafell assegura que en els darrers dies ha rebut moltes trucades i ha apuntat que està treballant a tota màquina per donar-hi resposta. "Jo estic sola i m'he hagut d'organitzar", assegura. Admet que el cas de les persones grans és el més complicat: "Només poden venir de deu a dotze i hi ha moltes interessades, hauran de tenir molta paciència", afegeix.   Calafell va tancar el negoci el passat mes de març i va acollir-se a les ajudes del govern espanyol. "El fet de tenir local propi i de no tenir cap treballador a càrrec ha fet que la situació no hagi estat tan greu, però d'altres perruquers ho estan passant molt malament", reconeix. Treballadores en ERTO Cinta Pastor, propietària de la perruqueria Ribbon de Sabadell, que explica que ha ajornat la reobertura fins dilluns de la setmana vinent perquè considera que no han tingut prou temps per prendre les mesures de seguretat pertinents. "Som un sector de risc i trobem molt  precipitat que dijous s'anunciés que podríem tornar a treballar dilluns i que fins diumenge per la nit no es publiquessin al BOE quins protocols havíem de seguir", critica. Amb tot, ha explicat que fa dies que van començar a adquirir mascaretes per a les empleades i els clients, guanys, tovalloles i capes d'un sol ús, una màquina  d'ozó per sanejar l'aire del local, un termòmetre làser per prendre la temperatura i fins hi tot unes mampares per la recepció i la zona de rentar el cap. "Hem invertit més de 2.000 euros en tot aquest material", comenta la perruquera. Tot i no tornar a la feina aquest dilluns, Pastor afirma que han començat a contactar amb els clients habituals per atendre la demanda. "Hi donarem resposta per fases, primer atendrem les persones que han de tallar-se el cabell o tenyir-se i després a la resta", detalla. La plantilla d'aquest establiment està formada per set empleades. A causa de la pandèmia la perruqueria va aplicar un ERTO que va afectar-les a totes. A partir de dilluns començarà a aixecar-se: "Preveiem que inicialment torni a la feina el 30% de la plantilla", comenta Pastor. "Falta de respecte" de l'administració Seguint així la recomanació de la Federació Catalana de Perruqueria i Bellesa (Fedcat) i davant la manca d'un protocol oficial de seguretat específic per al sector, la perruqueria Cromm de Lleida també ha optat per no obrir. La seva propietària, Anna Costa, sosté que només amb les mesures que recull el BOE, les perruqueries "no poden donar una total seguretat" als seus clients, ni tampoc garantir-la als treballadors. En aquest sentit, considera una "falta de respecte" cap al sector que ara hagin de reobrir a "correu cuita" i, per això, reclama que des de l'Estat es concreti un protocol se seguretat amb mesures específiques per als perruquers. La perruqueria Cromm preveu tornar a rebre clients a partir del 12 de  maig –el dia 11 és festiu a Lleida-, ja en la fase 1 de la desescalada. Costa considera que aquest fet els "dona més seguretat" ja que "l'aforament pot ser més distès", tot i que això no vol dir que no donin igualment cita prèvia i apliquin totes les normes i mesures de seguretat. A més, confia que llavors ja puguin disposar del protocol que reclama.  D'altra banda, destaca les pèrdues econòmiques que suposarà haver tingut tancada la perruqueria prop de dos mesos. Durant aquest període, Costa, que és autònoma, ha fet un cessament de l'activitat, i ha hagut d'aplicar un ERTO a les treballadores que tenia contractades, mesures que aixecarà quan reobri. Tot i això, remarca que ha hagut de continuar pagar factures a proveïdors i de subministraments com ara la llum, malgrat que alguns impostos els podrà pagar més endavant però "s'han de pagar igual". La responsable de Cromm també critica que les perruqueries hagin de pagar un IVA del 21% i reclama a l'Estat tornar al 8% d'anys enrere tenint en compte que és un servei de "primera necessitat". Més costos, preus més alts? Pel que fa als costos associats a la protecció extra, les perruqueries consultades per l’ACN a Madrid afirmen que mantenen les tarifes. Algunes obliguen a contractar serveis com la neteja del cabell o apunten a la possibilitat de cobrar un ‘kit de protecció’ al client per cobrir el cost del material de protecció. Tanmateix, diversos establiments consultats descarten aplicar sobrecostos al client i afirmen que tenen dificultats per trobar material de protecció i recomanen als clients que vinguin equipats amb les seves mascaretes i guants. A la perruqueria 'AreYouReady?' del centre de Madrid, mantenen les tarifes però demanen al client que es faci un tractament de "desintoxicació" que costa 10 euros abans d'oferir-li qualsevol altre servei, segons explica la directora del centre Jessica Rodríguez, que destaca "l'esforç" del sector, que té "importants" despeses però menys ingressos. Rodríguez afirma que altres perruqueries, en lloc d'obligar a contractar un tractament extra, cobren al client el cost de les mascaretes, guants o tovalloles d'un sol ús. En canvi, la propietària dels quatre salons 'Lola Aranda' de Madrid, Virginia Carmona, descarta aplicar qualsevol sobrecost al client o obligar-lo a fer un tractament extra. Explica que l'objectiu és "fidelitzar-lo" i, per això, també mantenen les tarifes. Tanmateix, Carmona apunta que és un "problema" per als comptes poder atendre menys clientela amb el mateix personal i destaca la feina que estan fent per mantenir les condicions de seguretat. Màxima seguretat als centres d'estètica Els centres d'estètica també estan autoritzats a reobrir aquest dilluns. Ana Espinar, propietària del negoci Oxygen y Ana de Sabadell, explica que ha implantat un ampli ventall de mesures per garantir la seguretat de la seva clientela i la seva pròpia. "M'he informat i he adoptat les accions que he cregut necessàries, fent servir el sentit comú", ha indicat Espinar que ha lamentat que no existeixi una normativa clara que defineixi quins protocols cal seguir. "Tots els clients han de desinfectar-se les sabates quan arriben i han de portar mascareta", comenta l'esteticista que assenyala que també ha adquirit una pantalla facial per utilitzar-la en aquells tractaments que impliquen més contacte com ara les neteges facials. A banda, ha plastificat totes les camilles, les butaques i seients i ha demanat a les clientes que acudeixen al centre per depilar-se que portin una bossa de casa per guardar la seva roba. "S'ha de venir amb cita prèvia i ser molt puntual perquè entre client i client desinfectem el local", ha explicat. Alhora, ha dit que aquesta primera setmana només es faran serveis essencials com depilacions, manicures i pedicures.  La propietària d'aquest petit negoci afirma que a causa de la covid-19 ha hagut de prescindir d'una treballadora que tenia.

Summary: Les perruqueries obren de forma desigual malgrat l'allau de clientes i amb molts dubtes sobre els protocols


Després de 23 mesos d'obres i una inversió de més de 20 milions d'euros, aquest dissabte, coincidint amb l'inici de les Festes de Sants, s'ha obert al públic els nous Jardins de la Rambla de Sants, un espai verd de 20.000 metres quadrats construït sobre la coberta de les vies de Sants. Es tracta de la segona fase del procés d'urbanització d'aquest espai iniciat l'any 2012, un cop finalitzada la construcció de l'edifici-contenidor de les vies de tren. Segons la tinenta d’alcaldia d’Ecologia, Urbanisme i Mobilitat, Janet Sanz, el nou espai, que uneix la Plaça de Sants amb el carrer Riera Blanca, suposa "cosir una fractura urbana" històrica que ja és una realitat gràcies a la "implicació i tenacitat" del moviment veïnal. Amb l'obertura del nou espai, el pròxim repte del govern municipal és trobar una solució dialogada per mantenir l'edifici de Can Vies, un referent associatiu i cultural del barri", garantint l'accés als jardins pel carrer Jocs Florals. Pel que fa a la tercera fase de les obres de la banda mar, el govern municipal vol definir el projecte al llarg d'aquest mandat. El procés d’urbanització d’aquest espai es va iniciar l’any 2012, un cop finalitzada la construcció de l’edifici-contenidor de les vies de tren. En aquesta primera fase es van executar les obres al carrer Antoni Capmany i a la zona dels passos inferiors de les vies, fet que va permetre enllaçar la trama urbana de les dues bandes del corredor (mar i muntanya). La segona fase d’urbanització ha consistit en l’enjardinament de la coberta i els espais situats al costat mar de la mateixa. Els treballs es van iniciar l’any 2014 i han tingut una durada de 23 mesos, amb un cost de 22,2 milions d'euros. Després d’anys de reivindicacions i lluites veïnals, l’arribada de la Línia d’Alta Velocitat a Barcelona l’any 2008 va proporcionar una oportunitat a l’Ajuntament per cobrir el corredor ferroviari que travessava i havia separat històricament els barris de Sants i de la Bordeta. Tot i que la solució plantejada no va ser la desitjada pel veïnat, que demanava el soterrament de les vies, finalment es va optar per la solució de la cobertura i així recuperar els espais continguts al tren generant un nou pulmó verd a la ciutat. En aquest sentit, tant Janet Sanz, tinenta d'alcalde, com la regidora de Sants-Montjuïc, Laura Pérez, han destacat que els jardins de la Rambla de Sant són el fruit de molts anys de feina dels moviments veïnals que amb tenacitat i implicació han aconseguit fer realitat les seves reivindicacions.  Els 760 metres lineals de coberta han permès generar 21.080 metres quadrats més d’espai públic per a la ciutat. En total, s’han urbanitzat 31.300 metres quadrats dels quals una tercera part és superfície enjardinada. En aquest espai s’hi ha plantat 162 arbres, 665 metres lineals de plantes trepadores i unes 85.000 unitats de plantes entapissades i arbustives. L’actuació incorpora també la instal·lació de totes les xarxes de serveis urbans, entre les quals destaquen la xarxa de reg amb aigua freàtica, la il·luminació a base de LEDS, les telecomunicacions i l’energia fotovoltaica. L’obra realitzada inclou 539 panells de cèl·lules fotovoltaiques en 738 metres quadrats de superfície que serviran per reduir el cost energètic que comporta la nova urbanització, segons ha destacat Janet Sanz. La tinenta d'alcalde també ha recordat que la cobertura de les vies ha suposat "cosir una fractura urbana" històrica. Durant dècades, ha recordat, els veïns de Sants van reivindicar una solució per les vies del tren, que constituïen una autèntica  fractura urbanística i comportaven greus problemes de mobilitat. La nova urbanització de la cobertura facilita ara la connectivitat entre les bandes de mar i de muntanya de les vies, i per tant, també entre els diferents barris del districte de Sants-Montjuïc.  Can Vies i la tercera fase La regidora de Sants-Montjuïc, Laura Pérez, ha evitat parlar d'inauguració aquest dissabte al matí recordant que encara "hi ha reptes pendents" com la tercera fase de les obres, que el govern municipal vol definir aquest mandat, i trobar una solució consensuada i dialogada per trobar una solució urbanística que permeti mantenir l'edifici de Can Vies garantint l'accés al nou espai pel carrer Jocs Florals.  El PP reclama l'enderroc immediat de Can Vies El president del grup municipal del PP, Alberto Fernández Díaz, ha assegurat que l'obertura al públic dels Jardins de la Rambla de Sants és una gran notícia, però ha reclamat un cop més l'enderroc immediat de l'edifici de Can Vies per permetre la total urbanització de l'espai com reclamen "la gran majoria dels veïns". Fernández Díaz ha acusat el govern d'Ada Colau de "fer el joc" als antisestema acceptant el manteniment d'un edifici que és "un bunyol" urbanístic i que està impedint la plena urbanització de l'espai segons els projecte original.  El popular, també ha demanat que s'iniciï la tercera fase de les obres de l'anomenat 'calaix de Sants'. En aquest sentit, ha exigit a l'alcaldessa de Barcelona que prengui la iniciativa ja que fins ara, ha afegit, només s'ha "deixat arrossegar per l'empenta d'anteriors governs municipals".

Summary: S'obren al públic els Jardins de la Rambla de Sants amb el repte pendent d'integrar l'edifici de Can Vies al nou espai


L'Ajuntament de Sabadell està ultimant el procés sancionador contra entitats financeres que tenen pisos buits a la ciutat i que podria culminar amb les primeres multes de 3.000 euros al setembre per tenir 53 habitatges buits. Aquest és el resultat de la comprovació que es va iniciar en 174 pisos a les zones més desfavorides i on la problemàtica de l'habitatge és més acusada, com els barris de Torreu Romeu, Espronceda, les Termes, la Creu de Barberà o Campoamor. Aquests 174 pisos que inicialment es pensava que estaven buits han acabat resultant ser 53, tots ells en mans de grans tenidors i 12 dels quals pertanyen a la Sareb. En les properes dues setmanes, el consistori portarà a terme la darrera fase d'inspecció en la que els propietaris tenen dret de presentar-s'hi i passat aquest tràmit es podrà declarar el pis buit i girar la taxa de 455 euros pel cost dels tràmits de comprovació. Llavors, els propietaris encara tindran 15 dies per mobilitzar el pis i, si no ho fa, s'incoarà la sanció. La tinent d'alcalde de Territori i regidora d'Habitatge, Glòria Rubio, ha explicat que el procés s'ha fet seguint l'ordenança que es va aprovar el març del 2015 amb l'objectiu de mobilitzar els habitatges buits que hi ha a la ciutat per tal de posar-los a disposició de persones amb necessitats habitacionals. El punt de partida van ser els 1.400 habitatges que hi havia buits a Sabadell segons un cens facilitat per la Generalitat. A partir d'aquí, es va decidir incidir primer en aquells barris que havien estat objecte de la llei de barris i on s'havien detectat les majors problemàtiques en aquest sector. Així, del total es van passar a 174 pisos que inicialment es pensava que estaven en mans de grans tenidors i que portaven buits més de dos anys als barris de Can Puiggener, Torre Romeu, Espronceda, les Termes, la Creu de Barberà i Campoamor.  A partir de llavors es van iniciar els tràmits per comprovar que l'habitatge estava realment buit i es van fer passos com comprovar l'empadronament. D'aquí, van resultat que 124 no tenien gent empadronada i es va passar a la següent fase que va consistir en comprovar si s'havia pagat l'IBI, el rebut de residus i mirar el cadastre, entre d'altres. El filtre el van passar 100 habitatges que van ser objecte de la inspecció policial que va acabar donant un resultat de 54 habitatges. En aquesta inspecció ocular, el 14% dels pisos es va inspeccionar dues vegades per realment comprovar que no hi havia ningú vivint. D'aquests 54 finalment n'han restat 53 ja que aquesta setmana s'ha venut un dels pisos que havia estat objecte de les comprovacions.  A partir d'ara, l'Ajuntament enceta la darrera fase que consisteix en la inspecció final en la que els propietaris es poden personar i explicar perquè tenen l'habitatge buit. Aquest procés es durà a terme en les properes dues setmanes i posteriorment s'iniciarà l'expedient administratiu que corroborà que l'habitatge porta buit més de dos anys. El primer resultat d'això serà que es farà pagar als propietaris la taxa de 455 euros que estableix l'ordenança per fer front als costos que ha tingut l'administració local durant el procés de comprovació.  Aquesta informació es farà arribar a través d'una carta als propietaris, en tots els casos entitats financeres, que disposaran des d'aquell moment de quinze dies per ocupar o mobilitzar l'habitatge. En cas negatiu, es començaran a interposar les multes coercitives, la primera de les quals serà de 3.000 euros, la segona de 6.000 i la tercera de 9.000. La previsió és que les primeres sancions s'interposin al setembre.  Rubio ha explicat que s'ha prioritzat que en tots els casos siguin grans tenidors amb més d'un habitatge en propietat i que el resultat ha estat que aquests 53 pisos estan en mas d'entre set i vuit entitats financeres. Entre aquestes, hi ha Catalunya Banc, Building Center, Bankia, Caixa Galicia i la Sareb, entre d'altres.  La regidora ha reconegut que s'està trigant més del que els agradaria però ha explicat que han optat per un procés "garantista" per evitar que els propietaris poguessin tirar enrere el procés iniciat. Aquests 53 pisos són una primera fase de l'anàlisi de totes les zones de la ciutat, per la qual cosa de cara al proper any s'ha de decidir quina és l'àrea que es considera prioritària i s'inicia el mateix procés que s'ha dut a terme ara al sud de la ciutat. Crítiques al conveni entre Generalitat i BBVA D'altra banda, Rubio ha criticat el conveni  entre la Generalitat i el BBVA anunciat aquesta setmana mitjançant el qual l'entitat financera cedeix 1.800 habitatges destinats al lloguer social, dels quals un centenar són a Sabadell. La regidora ha assegurat que se'n van assabentar d'aquesta informació a través de la premsa i que els ha costat "més de 48 hores" rebre informació sobre com es concreta el conveni. Rubio ha expressat la seva "indignació" ja que ha assegurat que com a administració local aquesta cessió pot afectar a gestions que s'estaven fent o s'havien de fer des de l'ajuntament. La regidora ha considerat que se'ls hauria d'haver informat perquè són "part implicada". D'altra banda, ha apuntat que aquest acord no va en la línia de treball que està duent a terme l'Ajuntament de Sabadell en matèria d'habitatge i ha lamentat que un percentatge elevat dels pisos cedits estan ocupats.

Summary: Sabadell ultima el procés per posar les primeres sancions a entitats financeres per tenir 53 pisos buits a la ciutat


Els sindicats de l'ensenyament públic s'han manifestat aquest dimecres a la tarda a Manresa –i de manera simultània a altres punts del país- per reivindicar la millora de l'educació pública i de les condicions laborals del professorat. A la capital del Bages, poc més d'una cinquantena de persones s'han concentrat davant de la seu dels serveis territorials d'Ensenyament, on s'ha llegit un manifest. El text exigeix que hi hagi substitucions per al personal docent que està de baixa des del primer dia de curs, que es retiri l'extensió del pla pilot per fer nomenaments segons la definició dels llocs de treball específics i que no es tanqui cap aula a favor de reduir les ràtios dels grups.  Els sindicats Ustec-Stes, CCOO i aspepc-sps –els que tenen representació a la Junta de Personal del Departament d'Ensenyament a la Catalunya Central- s'han concentrat aquest dimecres a la tarda davant de la seu territorial d'Ensenyament a Manresa. Més d'una cinquantena de persones han exhibit pancartes i han llegit el manifest unitari de tots els sindicats a favor d'una educació pública de qualitat. Entre d'altres, els sindicats han denunciat l'increment de les ràtios i l'augment de les càrregues de treball dels treballadors, agreujades per la normativa que no permet que un docent de baixa no sigui substituït abans de deus dies.  El president de la Junta de Personal del Departament a la Catalunya Central, Joan Carles Clemente, ha explicat que les demandes dels sindicats se centren, principalment, en demanar que es recuperin les hores lectives que feia el professorat abans de la crisi; que les substitucions del personal docent es facin des del primer dia; que es retiri l'extensió del pla pilot dels nomenaments i de la definició dels llocs de treball específics; i que no es tanqui cap més aula d'ensenyament públic. Clemente ha volgut deixar clar que la lluita dels sindicats no només vol servir per millorar les condicions laborals, sinó també per "retornar a una situació que fa cinc anys existia i que pot representar el retorn de treball de, com a mínim, set mil persones". Segons ha dit, el fet de retornar a l'horari lectiu -18 hores a secundària i 23 a primària- "significaria que 7 mil professors entrarien al sistema".  D'altra banda, el delegat sindical ha criticat la posició del Departament d'Ensenyament i ha manifestat que "lluny de plantejar millores i obrir-se a parlar i negociar, ens hem trobat una administració que, tot i que diu que les coses van millor, encara vol fer més retallades". De fet, Clemente ha criticat que Ensenyament ha retallat alguns drets que tenien els treballadors com ara la reducció de l'horari pels majors de 55 anys.

Summary: Mig centenar de persones es concentren a Manresa per reclamar la millora de l'educació pública i les condicions laborals


Nestlé invertirà a partir d'aquest estiu 37 milions d'euros per ampliar la producció de la fàbrica Nescafé de Girona, on preveu arribar a les 38.000 tones anuals de cafè soluble. Amb aquesta inversió, Nestlé haurà destinat a la planta gironina un total de 370 MEUR des del 2007. El director general, Laurent Dereux, ha assegurat que aquestes xifres són un "signe" que demostra que el grup "no veu que els propers anys puguin ser de pertorbació greu per a l'activitat a Espanya", en relació a la situació política entre Catalunya i l'estat espanyol. "Tenim per costum ser presents a tots els països del món, vivint amb tots els tsunamis i guerres, i ens adaptem a qualsevol situació", ha afegit, en to satíric. Les noves obres a Girona començaran quan acabi la inversió que ara està en marxa, de 102 MEUR.

Summary: Nestlé invertirà 37 MEUR a la fàbrica de Girona i afirma que la situació política no "pertorba" l'activitat de la companyia


Una iniciativa ha recollit en un mapa 104 espais de creació i producció cultural de Catalunya per sobretot connectar-les i crear sinergies. Aquest mapatge l'ha desenvolupat Spora Sinergies i Artsmoved per encàrrec del CoNCA i la Xarxa d'espais de producció i creació de Catalunya (Xarxaprod). Anna Monge, de XarxaProd, ha explicat aquest dimarts que l'objectiu del mapatge és "compartir recursos, saber qui som i com cada espai es defineix per fer intercanvis entre residents i projectes en comú". El resultat ha estat la creació d'una web on aquelles iniciatives que coincideixen amb els criteris establerts apareixen localitzades i identificades en un mapa interactiu online. Fins ara s'han localitzat 104 espais de creació, dels quals es dona informació sobre el contingut que ofereixen, els àmbits artístics als quals es dirigeixen, les dades de contacte, les xarxes socials on estan presents i un enllaç a la web pròpia de cada espai. La pàgina web conté un formulari que poden omplir els espais que vulguin donar-s'hi d'alta. De fet, s'ha destacat que aquest és el primer pas i des de XarxaProd i el CoNCA s'han mostrat convençuts que la xifra anirà creixent.  Per a dur a terme aquest mapa s'havia d'establir en primer lloc els criteris que permetessin definir què s'entén per espais de creació i producció. Es va dedicar una jornada de treball per determinar què s'entén per espais de creació. El primer punt és que són espais que s'organitzin amb voluntat de servei públic i l'objectiu de donar suport prioritàriament a la creació i producció de projectes transdisciplinaris de creació contemporània duts a terme per part d'artistes professionals i creadors. El segon punt és que ofereixen recursos i serveis per al desenvolupament dels projectes que acullen i creen les condicions per fer possibles les propostes de diferents artistes. També formen part del mapa els espais que se centren en el procés de creació i producció més que en el producte resultant i aposten pel risc i l'experimentació i fomenten la relació interna entre residents i altres artistes, i externa amb altres iniciatives i espais per generar sinergies que permetin augmentar les oportunitats dels artistes, a la vegada que s'enforteix el sector.

Summary: Una iniciativa recull en un mapa 104 espais de creació i producció cultural per connectar-les i crear sinergies


El Departament de Governació i Relacions Institucionals destina als ajuntaments catalans 86.303.063,50 euros de la participació en els ingressos de la Generalitat del Fons de Cooperació Local de Catalunya de l’any 2015. Aquest fons és un recurs que té com a objectiu finançar l’activitat dels ens locals i que pot ser destinat lliurement per fer front a despeses i inversions derivades del seu funcionament o de l’acompliment de les competències pròpies. La dotació econòmica global del Fons de Cooperació Local per al 2015 és de 124.096.933,24 euros. L'import inclou els ajuts als ajuntaments fets públics avui i els dels consells comarcals, ja distribuïts a l'agost.

Summary: Governació destina 86,3 milions d'euros del Fons de Cooperació Local de Catalunya als ajuntaments


Un dels integrants del número de circ 'La roda de la mort' que participa en el Festival Elefant d'Or de Girona ha caigut aquest diumenge quan realitzava l'actuació. L'home s'ha precipitat en plena funció i ha quedat estès a terra durant uns minuts fins que s'ha aixecat pel seu propi peu. L'organització ha aturat l'espectacle de manera immediata i els serveis mèdics han traslladat el ferit a l'hospital Josep Trueta on han comprovat que no tenia res trencat. Es tracta d'un dels dos germans colombians que conformen 'The Flyers Valencia' i que són els encarregats de tancar l'espectacle vermell. El número consisteix a fer girar amb la seva pròpia força dues rodes de grans dimensions unides per un eix. És un dels números que més seguits entre el públic

Summary: Un dels integrants d'un número de circ del Festival Elefant d'Or de Girona cau quan realitzava l'actuació


L'escriptor Ramon Boixeda (Sant Julià de Vilatorta, 1981) ha guanyat el 57è Premi Ausiàs March de Poesia amb un recull de 56 poemes sota el nom 'Les beceroles successives'. "He anat rascant els racons de l'ànima i del món, i malgrat no s'acaba mai, deixes uns pòsits que són poemes", ha assegurat aquest dimecres el poeta en la presentació de les obres guanyadores dels Premis Literaris Ciutat de Gandia 2019 que publica Edicions 62. L'editor d'Edicions 62, Jordi Cornudella, ha remarcat l'accent propi de Boixeda, "reconeixible" a simple vista. "No té un argument novel·lesc, però sí que és un llibre per la manera que té de construir-se en el cap del lector", ha dit Cornudella, que considera que cadascun dels poemes "val per ell mateix". Els versos conviden a prendre's tot com un aprenentatge. El premi està dotat amb 8.000 euros. Després de moltes versions, molta lectura i relectura al darrere, Boixeda posa de relleu "l'instant de lucidesa", un aspecte molt de J.V Foix, però també de Shakespeare, assenyala. "Es tracta de jugar amb l'entramat de fer joc i de fer foc a la vegada. És una aventura no saber què acabarà succeint en un poema", ha apuntat el poeta. Al final, a partir d'unes idees, "encara que no arribis a la fita, queda el camí, que es fa text". Cada poema és autònom, però "no costa veure-hi capes diverses de sentit", que apunten motius que van desplegant-se al llarg del llibre.  Ramon Boixeda és arquitecte tècnic, llicenciat en Teoria de la Literatura Comparada i màster en Filosofia i Cultura Moderna, títols que en el seu cas "han tingut una mala traducció laboral", diu la biografia que apareix en el llibre. Recentment ha publicat dos llibres, 'La pell fina' (2013, Premi de Poesia Josep Maria López-Picó) i 'El sedàs' (2015). Ocasionalment també escriu crítica literària.  Aquest dimecres també s'ha presentat l'altre guanyador dels premis, David Castillo, que amb l'obra 'El tango de Dien Bien Phu' ha rebut el 41è Premi Joanot Martorell de Narrativa. Els Premis Ciutat de Gandia estan convocats i gestionats per l'Institut Municipal d'Arxius i Biblioteques (IMAB), organisme autònom de l'Ajuntament de Gandia.

Summary: Ramon Boixeda: "Rasco els racons de l'ànima i del món, i malgrat no s'acaba mai, deixes uns pòsits que són poemes"


CatECP i la CUP han registrat aquest dilluns al Parlament la sol·licitud de compareixença del vicepresident del Govern i conseller d'Economia i Hisenda, Pere Aragonès, perquè expliqui l'ajust pressupostari a les conselleries i una retallada del 6% a les empreses públiques. Els grups han demanat que comparegui en la Diputació Permanent de la cambra catalana, de manera que s'hauria de produir abans del 16 d'agost. El Departament d'Economia va ordenar a les conselleries una contenció de la despesa exceptuant les partides de personal, els serveis bàsics com per exemple l'educació, l'atenció primària de salut, les polítiques d'atenció a la immigració i les famílies; i les inversions que ja estaven compromeses.  A les empreses públiques, que tenen autonomia financera, ordena un ajust pressupostari estimat del 6%. A més, l'ordre, que va sortir publicada al DOGC dimarts passat, estableix que si hi ha alguna despesa inajornable es pugui dur a terme sempre i quan estigui autoritzada pel Departament d'Economia. Pel que fa les empreses públiques, que tenen autonomia financera, l'ordre assenyala que en cas que una entitat hagi d'atendre "necessitats urgents i inajornables" i no pugui executar l'ajust, aquest es faci a resta d'entitats del seu àmbit d'actuacions. Els comuns reclamen transparència i alternatives de cara als comptes del 2020 Els comuns consideren que Aragonès ja hauria hagut de donar explicacions per iniciativa pròpia i creuen que no es pot esperar al mes de setembre o octubre per a donar explicacions d'una retallada "important". En declaracions a l'ACN, el diputat de CatECP David Cid ha demanat "transparència" i conèixer els motius que han portat Economia a fer aquest ajust. A més, requereix les alternatives possibles de cara al pressupost del 2020. En aquest sentit, Cid vol que es detalli en què afectarà al mesura, per no trobar-se "sorpreses, com l'any passat, quan va afectar el consorci d'habitatge de l'Ajuntament de Barcelona". D'altra banda, ha lamentat que des dels comuns ja van advertir que sense pressupostos "això podia passar". "Hi ha una part de responsabilitat de no aprovar els del 2019 i de no permetre aprovar els de l'Estat", s'ha queixat. El diputat considera que, el fet d'haver demanat la compareixença juntament amb un altre grup, la CUP, Aragonès hi hauria d'acudir. La compareixença s'ha de votar i els comuns desitgen que la resta de grups hi donin suport. "Aragonès ha tingut temps de fer una 'tournée mediàtica' a principis d'agost, però no de donar explicacions sobre aquestes retallades", li ha recriminat. La CUP alerta que la retallada és "la pitjor de les maneres" per començar a negociar els pressupostos El diputat de la CUP Vidal Aragonés ha lamentat a l'ACN que una retallada d'aquesta significació s'hagi acordat a l'agost i que no hagi tingut una explicació en seu parlamentària, un element que considera "de mínims". "Amb l'excusa de l'estabilitat pressupostària i de la sostenibilitat financera, sempre ens trobem retallada rere retallada", ha carregat Aragonés, que creu que la compareixença també serviria per traslladar que la càrrega fiscal, que ve de les classes treballadores, no permet tenir uns pressupostos eficients. Després que la CUP s'hagi obert a negociar els pressupostos del 2020 si suposa avançar en clau nacional i social, Aragonés ha lamentat que aquestes retallades és començar "malament i de la pitjor de les maneres". "Si es construeix una realitat en què, ja no només pel 2020, sinó pel 2020 hi ha un 6% menys a les partides dels departaments, difícilment ens trobaran a la CUP anant a votar favorablement", ha avisat.

Summary: Els comuns i la CUP demanen la compareixença d'Aragonès al Parlament per la retallada de despesa pública


El Conselh Generau d'Aran, a través d'un comunicat, ha dit que esperarà l'informe de la necròpsia per valorar la causa de la mort de l'ós Cachou. Davant les "interpretacions", diuen, que estan alguns mitjans de comunicació i associacions conservacionistes basant-se en el comunicat que el Conselh va fer el 14 d'abril, es ratifiquen en què "no es valorava cap causa de la mort, ni s'esmentava cap informe de necròpsia, perquè encara s'està pendent de rebre'l". En un exercici que qualifiquen de "transparència", i atès que la necròpsia completa trigarà algunes setmanes, insisteixen que es va explicar que s'havia observat en una anàlisi preliminar la presència d'alguna ferida amb perforació i un descens per un pendent molt abrupte abans de morir.  En el comunicat d'aquest dijous, el Conselh Generau d'Aran assegura que "es desestima cap relació amb el condicionament químic aversiu realitzat l'octubre de 2019 per frenar els atacs a cavalls" i que "únicament es va administrar una dosi". En aquest sentit, apunten que la ingesta d'una sola dosi controlada del producte subministrat (basat en antecedents científics sòlids i testat en ossos en captivitat), "es metabolitza en poques hores i no és bioacumulable". Insisteixen que no es farà cap altra valoració d'aquest cas fins a disposar de l'informe de necròpsia encarregat. Una vegada es disposi de l'esmentat informe, afegeixen, es procedirà a informar oportunament dels resultats.

Summary: El Conselh d'Aran lamenta les "interpretacions" d'alguns mitjans i associacions sobre la causa de la mort de l'ós Cachou


Soldebre, la principal cooperativa citrícola de les Terres de l'Ebre, ha iniciat la campanya de recollida de cítrics amb unes previsions "positives" però una davallada prevista de la collita d'entre el 20 i el 25%. La causa es troba sobretot en la situació meteorològica dels darrers anys, principalment en la falta de pluges. Tot i que el reg està molt estès, els arbres acaben patint estrès i han pres dinàmiques més pròpies de l'olivera o altres fruiters produint anyades alternatives bones i dolentes. Soldebre preveu enguany recollir 14 milions de cítrics, 4 milions menys que l'any passat. El 99% de la producció s'exporta, sobretot a Alemanya però la cooperativa ha estrenat aquesta temporada una botiga en línia de venda al detall, que abastirà tota la península i que pretén arribar al client de proximitat, amb un producte de qualitat certificat per segells com els internacionals Globalgap, IFS i BRC però també el de la Indicació Geogràfica Protegida (IGP) Clementines de les Terres de l'Ebre, al qual s'acaba d'adherir.  La campanya de recollida cítrics a Soldebre va començar a finals de setembre amb les varietats més primerenques de mandarina, la clemenrubí i la satsuma. No serà un any tan bo com el darrer, quan la cooperativa va recollir 18 milions de quilos de cítrics (12 de mandarina i 6 milions de taronja). La xifra prevista per enguany és d'uns 14 milions. "Canvia molt el clima i tot i que el taronger tot es rega i té la quantitat necessària d'aigua, cada vegada li afecten més els estius secs i que tardi a entrar la pluja a la tardor. Es va convertint en un arbre de produccions que oscil·len molt d'un any a un altre i ha de viure en condicions més estressants", ha explicat Ximo Valldepérez, responsable de la secció citrícola de Soldebre. A més a més, en l'última collita, els fruiters es van buidar més tard del que és habitual i ha limitat la producció d'enguany que serà entre un 20 i un 25% menys, menys depenent de la zona.  Molta exportació  Gairebé tota la producció de la cooperativa ebrenca s'exporta, La meitat al mercat alemany i la resta a Anglaterra i Polònia principalment. També arriba clementina i taronja de les Terres de l'Ebre a l'Orient Mitjà, Canadà, Sudàfrica i Finlàndia. "És bastant lògic perquè estem en una zona on la gent, tothom té accés a aquesta fruita i hem d'anar a buscar els mercats exteriors", ha apuntat Valldepérez.  Però aquesta campanya, des de Soldebre es vol potenciar més la seva presència al mercat local i nacional. Per fer-ho, en primer lloc, ha incorporat als seus certificats internacionals de qualitat (Globalgap, IFS i BRC) el de la Indicació Geogràfica Protegida (IGP) Clementines de les Terres de l'Ebre. En segon lloc, s'ha posat en marxa una botiga en línia per vendre cítrics al detall. Els cítrics de la finca situada al terme municipal de Roquetes, La Masia de Martins, es faran arribar a tota la península. "Hem de donar una volta a la idea de vendes habitual i hem de buscar mercats diferents, usar tots els recursos que tenim a l'abast i donar un valor afegit al producte. La IGP serà un instrument que ens faciliti defensar el producte de molta qualitat que tenim, de condicions organolèptiques molt diferents a la resta, de quilòmetre zero i català", ha defensat el responsable de Soldebre. "La gent canvia els hàbit de consum i si la gent demana tenir el producte a casa en dos clics, així ho hem de fer", ha afegit. La botiga en línia incorporarà una web cam en directe on el client pot escollir el producte que comprarà.  La campanya de recollida de cítrics a la cooperativa s'allarga fins als mesos de març i abril. El moment de màxima activitat són els mesos de novembre i desembre, durant els quals poden arribar a treballar a Soldebre un centenar de persones al camp i 120 més a la planta.

Summary: Soldebre preveu una davallada del 25% en la producció de cítrics a causa de la duradora sequera


El president de la Generalitat, Carles Puigdemont, ha considerat aquest dilluns que el referèndum és "el millor instrument" per culminar el procés, però alhora ha avisat que per convocar-lo cal que sigui "factible, segur, integrador i participatiu". "Ha de tenir els estàndards acceptats pel món en termes de participació, de validació de resultats, de garanties del procés, i ha de superat totes les provés d'estrès a les quals un mecanisme d'aquestes característiques s'ha de sotmetre", ha apuntat en declaracions a Catalunya Ràdio. En qualsevol cas, ha assegurat que la votació sobre la independència, ja sigui en forma de referèndum o en forma d'eleccions constituents, no anirà més enllà del setembre. En el mes de juliol, ha dit, la feina de Govern i Parlament ha d'estar "acabada".

Summary: Puigdemont veu el referèndum com la millor via per culminar el procés però avisa que ha de ser "factible i participatiu"


El secretari general del PSOE, Pedro Sánchez, ha demanat "prudència" a l'Audiència Nacional en la investigació oberta contra els CDR per terrorisme i rebel·lió i que ja ha desembocat en una detenció d'una dona a Viladecans. El líder dels socialistes ha dit que "confia" en el poder judicial però també els ha demanat que "no facin passos equivocats" i que "consolidin" l'equilibri "difícil" entre garantir la seguretat i les llibertats. "Estic convençut que el poder judicial sabrà interpretar amb prudència la necessitat de mantenir aquest equilibri en una situació tan complexa", ha manifestat. Sànchez, però, ha combinat el toc d'alerta als jutges amb un missatge de suport. "El PSOE mostra empatia amb el poder judicial davant una situació d'extraordinària complexitat i els polítics hem de fer política", ha afegit Sánchez, que també remarca que el PSOE "no valora i respecta les decisions judicials". Les declaracions del líder del PSOE van en sintonia amb les que ja va fer el PSC el dimarts, després de la detenció, considerant que no veien motiu per aplicar la legislació antiterrorista.  Sáncez també ha aprofitat per carregar contra el PP per "haver-se amagat darrera les togues" i no haver buscat una solució política al conflicte català.  Respecte als llaços grocs Preguntat sobre si també li semblava "ofensiu" lluir llaços grocs -com ha dit aquest dimecres al Congrés el ministre de Justícia al diputat Carles Campuzano- Sánchez ha dit que cal respectar la llibertat d'expressió. "Et pot agradar o no però cal respectar la llibertar d'expressió", ha manifestat.

Summary: El PSOE demana "prudència" a l'Audiència Nacional i no fer "passos equivocats" en la investigació als CDR per terrorisme


El grup municipal del PSC a Tortosa ha anunciat aquest dimarts que no donarà suport a una eventual moció de censura impulsada per Movem i ERC, els dos principals partits de l'oposició. Segons el portaveu dels socialistes, Enric Roig, l'operació "no està justificada" i respon, ha dit, a una "actitud erràtica" dels republicans. D'aquesta manera, els socialistes desactiven l'opció d'un tripartit d'esquerres a la capital del Baix Ebre que hagués rellevat Meritxell Roigé (Junts per Tortosa) de l'alcaldia. A final d'any, el PSC va ser l'únic grup municipal que va avalar el pressupost del govern de Roigé per al 2020, tot i que aquest suport no va ser suficient perquè els comptes tiressin endavant.  Per desbancar el govern en minoria que conformen els set regidors de Junts per Tortosa caldria un pacte d'almenys 11 dels 21 regidors del consistori. Un hipotètic tripartit d'esquerres amb Movem (5), ERC (4) i el PSC (3) sumaria, però el 'no' que han anunciat aquest dimarts els socialistes enterra, ara per ara, aquesta opció. Els altres grups amb representació al consistori de la capital del Baix Ebre són Cs i la CUP, amb un regidor cadascun. Movem i ERC els necessitaria a tots dos per sumar una alternativa. En una roda de premsa aquest dimarts, el PSC de Tortosa ha justificat que, després de donar suport i pactar el pressupost per al 2020, no considera procedent donar suport "a una moció de censura fruit del pacte entre Movem Tortosa i ERC".  El seu portaveu, Enric Roig, ha disparat contra "l'actitud erràtica" d'ERC, a qui ha recordat que el 2015 "va perdre l'oportunitat en no voler el suport del PSC i preferir pactar amb Ferran Bel". A més, Roig, ha recordat les mocions de censura del 2017 per fer fora el PSC del govern dels consells comarcals del Baix Ebre i Montsià i "les línies roges i vetos als socialistes per aconseguir vots independentistes" en les darreres municipals.  Davant d’aquesta situació, Roig ha explicat que, després de reunir-se en els darrers dies, l’executiva de l’agrupació local ha decidit que no es donarà suport a una moció de censura que no veu "justificada" i que es mantindrà el compromís del PSC amb la governabilitat de Tortosa després d’aprovar el pressupost municipal.

Summary: El PSC descarta donar suport a una moció de censura a Tortosa impulsada per Movem i ERC


Els metges que s'han concentrat aquest dimecres a les portes del Parlament han intentat entrar a la cambra, però el cordó dels Mossos d'Esquadra ho ha impedit. Les portes del Parlament s'han tancat per prevenció. Uns 400 facultatius s'han manifestat inicialment darrere de la tanca que protegeix la cambra, el lloc on habitualment es concentren els manifestants, però després l'han creuada i s'han apropat a la porta principal. Entre les consignes que han cridat hi ha les que han utilitzat les darreres hores, com 'A tu també t'afecta' o 'Vaga, vaga, vaga, la Primària ja no 'traga''. Aquest dimecres és ja el tercer dia de vaga a l'atenció primària i a la sanitat concertada. La concentració dels metges ha coincidit amb una de bombers.

Summary: Els metges concentrats al Parlament intenten entrar a la cambra


Barcelona acull el primer centre de referència d'innovació en drons, el 'Reimagine Drone', ubicat al Canòdrom-Parc d'investigació. Es tracta d'una xarxa impulsada per empresaris catalans amb l'objectiu de promoure la indústria d'aquests aparells a Barcelona i fer de la ciutat un "lloc de referència" on "fusionar tecnologia i generar noves oportunitats de negoci". El projecte se centrarà en programes de suport per a 'startups' i en cursos de formació en pilotatge i desenvolupament de drons. A més, es vol crear una lliga professional, anomenada 'Drone Racing'. L'equip té previst començar totes les activitats a partir del mes de setembre d'aquest any. 'Reimagine Drone' ha estat creada pels empresaris barcelonins Joaquin Serra, de la 'Singularity University';Dídac Lee, de la companyia Inspirit; Màrius Robles, de Reimagine Food; Albert Rovira, de iPedra Group;Jose Maria Borrell, de Natura Bissé, i Paloma Figueras-Dotti. A més ha comptat amb el suport de societats com 'Emesa Corporacicón Empresarial', especialitzada a identificar i promoure el desenvolupament d'empreses amb important potencial de creixement; i la incubadora 'Incubio'. Tots aquests socis han aportat una xifra inicial de 70.000 €. Pel que fa a les seves capacitats, 'Reimagine Drons' se centrarà en tres àrees de desenvolupament. Per una banda, el projecte vol potenciar iniciatives de gran impacte social i és per això que canalitzarà les millores iniciatives 'startups' i generarà capital per a la seva inversió. També plantejarà reptes per trobar les millors aplicacions dels drons en camps com la logística, el transport, la seguretat, l'agricultura, l'educació, l'esport i la salut. A més, potenciarà el coneixement i la divulgació.  L'empresari Joaquin Serra ha afirmat que molta gent ja els demana aprenentatge, i ha explicat que des de 'Reigmagine Drone' es volen convertir en un centre de referència en coneixement i desenvolupament de drons. A més de formació en pilotatge i desenvolupament, es crearan àrees d'intercanvi d'experiència i acolliran la "major" 'dronoteca' del país. El seu pronòstic és començar els cursos l'any que ve, cap al mes de gener. D'altra banda promouran el 'Drone Racicng', una carrera de drons. Per això volen crear un circuit per poder exhibir-los i fer les curses. Aquest espai estarà obert al públic, però des de l'organització assenyalen que encara no saben com seria l'accés. El Canòdrom acollirà les primeres exhibicions durant la tardor, com una "palanca d'interacció" entre el dron i la societat. Joaquim Serra ha afegit que també estan buscant "altres llocs a la ciutat per fer els circuits". Joaquin Serra ha considerat que amb el pas dels anys "tots tindrem dos o tres drons ajudant-nos a casa" i a més ha manifestat que aquests "poden convertir-se en una nova indústria i economia". De fet, la xarxa ha recalcat que avui en dia els drons tenen moltes funcions, com són el salvament subaquàtic, la recerca de persones, el control fiscal, la vigilància fronterera, el control d'incendis forestals i la manipulació de materials nocius. L'empresari ha manifestat que per a un major desenvolupament els fan falta "bateries més menudes i més potents", que espera poder tenir amb el pas del temps.

Summary: Neix 'Reimagine Drone', la primera xarxa per promoure la indústria dels drons a Barcelona


Els vuit consellers destituïts i el dimitit Santi Vila finalment aniran només a dues presons madrilenyes, i no a les cinc inicialment indicades. Junqueras i Forn havien d'ingressar al centre penitenciari d’Estremera, Turull i Romeva al de Valdemoro, Rull al de Navalcarnero, Mundó i Vila a Aranjuez, i Bassa i Borràs a Alcalà Meco. No obstant això, finalment, tots els consellers aniran a la presó d'Estremera i les conselleres a la d'Alcalà. Els exconsellers han sortit de l'Audiència Nacional cap a les 18:30 hores en cinc furgonetes de la Guàrdia Civil escortades per un cotxe. La distribució dels presos la decideix la Secretaria General d'Institucions Penitenciàries, que depèn del Ministeri de l'Interior.

Summary: Els set consellers es dirigeixen a la presó d'Estremera i les dues conselleres a la d'Alcalá Meco


Des que el 2014 va entrar en vigor el reglament per a etiquetar els al·lergens dels productes alimentaris i per tant, també en els restaurants i locals, s'ha detectat un 30% més d'oferta gastronòmica ''sense gluten''. Tot i això, des de Celíacs de Catalunya, es recalca que només un 3% és oferta apta per a celíacs ja que els restauradors no tenen en compte el procés d'elaboració sinó només el gluten de la matèria primera, obviant la contaminació encreuada. Des de l'associació atribueix el fet a la moda de les dietes ''sense gluten'' que segueix cada vegada més població i per això denuncia que s'està ''banalitzant'' un problema digestiu que segons el Departament de Salut, afecta 1 de cada 204 catalans.

Summary: Celíacs de Catalunya alerta que la moda de la dieta sense gluten posa en perill els intolerants, sobretot en restaurants


WhatsApp ha deixat de funcionar aquest divendres al voltant de dos quarts de deu del matí a causa d'una incidència. Segons el portal Down Detector, la incidència en aquest servei de missatgeria instantània ha afectat la major part d'Europa i també punts d'altres continents, com el sud-est asiàtic. Entre els països afectats hi ha Espanya, França, Itàlia, Holanda, Regne Unit, Alemanya, Suïssa, Àustria, Rússia, Índia, Xina o Malàisia. Els missatges que es volen enviar des de l'aplicació mòbil la versió web de WhatsApp apareixien amb el símbol del rellotge i no eren rebuts pels usuaris Sobre les deu els missatges constaven aparentment enviats, però seguien sense ser rebuts pels usuaris i a un quart d'onze el servei ha recuperat l'activitat i els missatges han començat a arribar als usuaris, de manera que amb un quart d'hora l'aplicació ha tornat a la normalitat. (En aquesta notícia s'ha actualitzat el temps d'afectació del servei de WhatsApp) Multitud d'usuaris de Twitter han explicat els seus problemes que han tingut a l'hora d'enviar i rebre missatges a través d'aquesta aplicació durant l'afectació.

Summary: ACTUALIZACIÓ:WhatsApp deixa de funcionar arran d'una incidència i es recupera una hora després


L'alcaldessa de Figueres, Agnès Lladó, lamenta "l'estigmatització" de Figueres arran de la pròrroga de les mesures restrictives i remarca que no s'han endurit sinó que s'han "flexibilitzat". En aquest sentit, ha recordat que es mantenen les implementades el 20 de juliol per frenar l'expansió de la pandèmia però que s'obre la possibilitat de fer noves activitats com ara les culturals i esportives –amb un 50% de l'aforament- o l'obertura d'espais de culte, amb un 33%. Lladó ha explicat que en 15 dies la taxa d'incidència de contagi ha passat del 4 a l'1,2 i que durant les properes dues setmana l'objectiu assolir una situació "òptima". "Les mesures han funcionat, els establiments han fet la feina i Figueres és una ciutat segura", ha insistit. A la ciutat, la Guàrdia Urbana ja ha posat fins ara més de 200 denúncies per no dur mascareta. Aquest dilluns, tant els carrers del centre com les terrasses estaven relativament plenes. La imatge de gent passejant amb mascareta se suma, però, a les cues que es formen a fora les botigues o les entitats bancàries. I els efectes de les restriccions també han passat factura. L'Hotel Rambla, per exemple, ha decidit tornar a tancar perquè el ritme de reserves era tan baix que no sortia a compte.

Summary: Lladó lamenta "l'estigmatització" de Figueres i remarca que les mesures s'han "flexibilitzat": "És una ciutat segura"


Roldán reivindica que el tribunal ha admès una querella que Fiscalia va presentar a instàncies del seu partit ACN Barcelona.-Cs celebra que el Tribunal Superior de Justícia de Catalunya (TSJC) investigui el conseller d'Interior, Miquel Buch, i un sergent dels Mossos pel servei d'escorta a Carles Puigdemont. A través d'un missatge a través del seu compte de Twitter, la líder de Cs a Catalunya, Lorena Roldán, ha reivindicat que el tribunal ha admès una querella que va presentar Fiscalia a instàncies del seu partit. "Gràcies a la denúncia de Cs, el TSJC investiga Buch per prevaricar i malversar al destinar un escorta al pròfug", ha afirmat per després afegit que des de Cs seguiran "destapant tots els abusos dels partits separatistes". A més, Roldán ha afirmat que "Buch i el fugat es creien impunes, però estaven molt equivocats". La querella acusa Buch i el sergent dels Mossos d'Esquadra Lluís Escolà d'haver prestat servei d'escorta a l'expresident Carles Puigdemont fora d'Espanya mentre cobrava com a assessor del departament.

Summary: Cs celebra que el TSJC investigui Buch pel servei d'escorta a Puigdemont


L’exconseller adverteix al PSOE des de la presó que “més tard o més d’hora necessitarà” als independentistes, i li reclama que “reverteixi” la politització de la justícia espanyola ACN Barcelona.-“No em declararé innocent, negaré haver comès cap delicte”. Així s’expressa l’exconseller d’Exteriors Raül Romeva, ara en presó preventiva a Lledoners a l’espera del judici de l’1-0, a pocs dies de ser traslladat amb els altres presos independentistes a Madrid. Romeva ha deplorat que els presos estguin a la presó per haver pretès desplegar una via, la de la República independent, que havia de servir per aplicar les polítiques de progrés que ara defensen el PSOE i Podem als Pressupostos Generals de l’Estat (PGE). “Sánchez necessita un projecte, no només uns pressupostos” ha advertit en una entrevista amb l’ACN des de la presó.  Per això, considera molt complicat que el govern espanyol aspiri a tenir el suport dels independentistes als PGE en aquestes condicions, i ha reclamat al govern de Sánchez que “sigui conscient que més tard o més d’hora necessitarà” el suport dels independentistes. A més, a instat el PSOE a “actuar per revertir la no-separació de poders” i la politització de la justícia heretada del PP.  “Sense un projecte definit sobre la llibertat i la justícia, és clar que el projecte autoritari és el que prevaldrà a Espanya”, ha alertat. En conversa amb l’ACN des del locutori de visites del Centre Penitenciari de Lledoners, a pocs dies del trasllat a Madrid per a l’inici del judici de l’1-0, Romeva ha recordat que per a ell i la majoria dels independentistes, com s’ha demostrat, la República és l'única via per desplegar “polítiques socials, progressistes, per al benestar”, cosa inviable amb les eines de l’autonomia.  És per això que ha advertit el govern espanyol que no pot pretendre el suport dels independentistes als PGE si no aborda el contenciós de fons: “Els PGE son una oportunitat per al PSOE per a abordar el problema de fons, que no som els presos polítics, sinó la vulneració de drets fonamentals. Els presos som només el símptoma”. Romeva ha retret al PSC i al PSOE que estiguin vinculant els PGE a la continuïtat del govern Sánchez. Ha avisat també els socialistes que “no s’hi val a fer xantatge". "Evidentment que preferim el PSOE malgrat tot, però no val a vincular la continuïtat del govern d’Espanya als pressupostos”.  Per això, ha recordat que no necessàriament ha de caure el govern si no s’aproven pressupostos, que són dues coses diferents, com tampoc ha caigut el Govern de la Generalitat quan no ha pogut aprovar els comptes. “Hem d’aguantar el tipus”, ha afegit, perquè el fet que el PSOE necessiti els independentistes per a la majoria, és ”una oportunitat” i cal jugar aquesta carta. Això sí, ha recriminat al PSOE que havent “demonitzat tant” l’independentisme, ara s’ha de justificar cada cop que es proposa seure a dialogar. “Crec que el problema per part del Govern de Sánchez es troba en què torna a definir Catalunya com un problema d'ordre públic, com feia Rajoy, i no com un problema polític; just el debat i el marc que més li interessa a l'extrema dreta”, ha alertat. Per a ell, “de qui ha de tenir por el PSOE és de l’extrema dreta”, i no de l’independentisme. “Defensarem el què hem fet” A dies del trasllat a Madrid per al judici del Tribunal Suprem per l’1-0, l’exconseller assumeix taxatiu que “no hi ha possibilitat de defensa jurídica” perquè es tracta d’un “judici polític injust. Un muntatge”.  “Pretendre que podrem defensar-nos amb arguments jurídics és ingenu”, ha reblat, per afegir: “El que sí que hem de fer és defensar políticament el que hem fet, però de cap manera defensar-nos”. Resumeix així l’estratègia de defensa que seguirà, que passa per girar l’acusació i assenyalar l’Estat com a responsable d’un “muntatge” que no té cap relació amb la realitat.  “No em declararé innocent, negaré haver comès cap delicte. No negaré cap de les actuacions polítiques per fer possible el referèndum, negaré el caràcter delictiu de tot el que vam fer. Sí que negaré rotundament la violència que se’ns atribueix”, ha argumentat l’exconseller d’Exteriors, que ha escrit des de la presó el llibre ‘Esperança i Llibertat’ (Ara llibres) que surt a la venda els pròxims dies. “A la presó per fer política” “Fem servir la presó per fer política. No ens trauran d’aquí perquè fem molt soroll. Ens trauran quan guanyem”, ha defensat Romeva en un missatge dirigit a les files independentistes, a qui reclama “intel·ligència política” per configurar una estratègia encaminada a la victòria més que no a la queixa. “Em preocupa que certs sectors de l’independentisme estiguin fent bé el que cal fer per guanyar”, ha admès, i ha reclamat al sobiranisme “menys exhibicionisme i més política”. Per a ell cal que el sobiranisme posi el focus i actuï en allò que són els “tres grans consensos” a Catalunya: “Referèndum, drets civils i república”. Romeva considera que l’independentisme ha de consolidar un gir estratègic encaminat a l’acumulació de forces més enllà del propi independentisme, sumant-se a les causes de republicans i demòcrates en general. “Cal caminar sempre al ritme del més lent”, ha asseverat, parafrasejant el zapatista Sotscomandant Marcos. Per a ell, adaptar l’estratègia a la realitat “no és ni renúncia ni traïció”, sinó la via per a una victòria folgada, la que aplega grans majories del 80%. “Menys fulls de ruta i més GPS”, ha etzibat. També per això, ha fet una crida a “canalitzar la mobilització pel judici per la via dels drets civils” i de forma pacífica, democràtica i no violenta. “La nostra fortalesa és la no-violència”, ha subratllat, i ha afegit: “Cal que siguem els més intel·ligents, no els més valents”. Reprova així les actituds agressives que s’han vist en algunes de les últimes protestes per primer cop des que va començar el procés sobiranista. A més, recorda que la via no-violenta té estadísticament moltes més possibilitats d’èxit que no pas la via violenta, que rebutja frontalment. “No és intel·ligent pretendre guanyar a cops a algú que dirigeix un exèrcit, que té la força i que a més no tenen cap escrúpol per a utilitzar-la”, ha reblat

Summary: Romeva: "No em declararé innocent, negaré haver comès cap delicte"


L'editorial de Valls Cossetània Edicions i les firmes Angle Editorial, Eumuo Editorial, Lectio Edicions, Quorum Llibres i Capital Books  presenten prop de 200 propostes per Sant Jordi amb una vintena de novetats d'autors del territori. Destaquen ‘La filla esborrada’ de Margarida Aritzeta, ‘Negre Estalzí’ de Francesca Aliern o el recull fotogràfic ‘Terres de l’Ebre i Matarranya. Encisadores’ de Vicent Pellicer. Després de l’èxit de ‘Sucs Verds’, l’autora Carla Zaplana presenta ‘Batuts Verds’, amb el qual es vol mantenir a les primeres posicions dels llibres més venuts. Roger Roig i Hugo Prades amplien el ventall de propostes d’El Patufet amb ‘Viatge per la història de Catalunya’ i ‘Juga amb la llegenda de Sant Jordi’, mentre que 'Eren ells', de Carles Rebassa, afrontarà la seva primera diada després de ser guardonada amb els premis Pin i Soler i Ciutat de Barcelona. El grup editorial vallenc afronta Sant Jordi amb optimisme després de registrar un repunt de vendes en els darrers dos anys.

Summary: La vallenca Cossetània Edicions presenta per Sant Jordi una vintena de novetats d’autors del territori


Roser Suñé ha estat escollida aquest dijous com a síndica general del parlament andorrà i serà la primera dona que exerceix aquest càrrec. La seva candidatura, presentada per Demòcrates (DA), formació guanyadora de les eleccions generals, ha obtingut un total de disset vots, davant dels set que ha rebut Rosa Gili, proposada pel Partit Socialdemòcrata (PS). Mentre, s'han registrat quatre sufragis en blanc en una votació que s'ha fet de forma secreta, dipositant cadascun dels consellers generals electes el seu vot en una urna. Per la seva banda, Meritxell Palmitjavila ha estat triada, amb els mateixos suports, com a subsíndica. En el marc de la sessió constitutiva del Consell General, també s'ha decidit que els secretaris de l'organisme siguin Ferran Costa, de Liberals d'Andorra (L'A), i Susanna Vela, del PS. Suñé, número dos de la llista nacional de DA, ha estat triada amb majoria absoluta tot i que el partit del qual en forma part va obtenir a les eleccions generals del 7 d'abril onze dels 28 representants que conformen el Consell General. Pel que fa a la subsíndica, Meritxell Palmitjavila (DA), encapçalava la candidatura parroquial de Canillo i també ha rebut disset vots, mentre que la seva rival del PS, Judith Salazar, n'ha obtingut set. Finalment, quatre sufragis més han quedat en blanc. Mentre, els dos secretaris de la sindicatura seran Ferran Costa (L'A), que ha rebut disset vots, i Susanna Vela (PS), que n'ha obtingut set. En aquest cas, també hi han hagut quatre vots en blanc, els quals no han donat suport a cap de les dues candidatures presentades. La nova síndica general ha afirmat durant el seu discurs que es sent "honorada" pel fet de poder ser la primera dona de la història d'Andorra que ocupa aquest càrrec. També ha demanat als nous consellers que facin d'aquesta institució una "seu de debat i reflexió" per tal d'aconseguir, ha afegit, un diàleg que serveixi per "assolir els consensos que Andorra necessita". En aquest sentit, ha demanat que la "pluralitat" de la societat andorrana es pugui traduir en "grans pactes d'Estat" en aquelles qüestions més prioritàries.  Mentre, Palmitjavila, que ha estat l'encarregada de dirigir la primera part de la sessió constitutiva del Consell General, ha destacat que l'elecció de Suñé suposa "un pas més" cap a la igualtat de gènere. Després de la seva presa de possessió, la resta dels integrants del parlament andorrà també han jurat el seu càrrec, en un acte protocol·lari que s'ha dut a terme a la Casa de la Vall i en el qual tots ells anaven vestits amb una toga. Un cop constituït el nou Consell General, amb el qual s'obre la vuitena legislatura, està previst que es formin els grups parlamentaris i es presentin les candidatures a cap de govern. Mentre, el debat d'investidura es durà a terme a mitjans de mes, tot i que encara no s'ha formalitzat cap pacte entre les cinc formacions polítiques que van obtenir representació parlamentària després de les eleccions del 7 d'abril passat, en les quals Demòcrates va obtenir onze representants. Set més van ser pel Partit Socialdemòcrata, quatre per Liberals d'Andorra, quatre més per Terceravia i dos per Ciutadans Compromesos, candidatura parroquial de la Massana.

Summary: Roser Suñé és escollida síndica general del parlament andorrà i es converteix en la primera dona a ocupar aquest càrrec


Amb aquests ja són sis els afectats per Covid19 confirmats ACN Girona.-Una dona de Girona de 52 anys i un home de Sant Cugat del Vallès són els darrers dos casos nous confirmats per Salut de coronavirus a Catalunya. Amb aquests ja son sis els afectats. La dona treballa a l'Ajuntament segons ha confirmat l'alcaldessa, Marta Madrenas, i és el primer a les comarques de Girona. Actualment es troba ingressada al Trueta en estat lleu i es va contagiar en un viatge a la zona nord d'Itàlia fa uns quinze dies. L'home, s'hauria contagiat després d'haver tingut "contacte íntim" amb un dels casos detectats anteriorment. A la resta de l'Estat s'han confirmat vuit casos a Madrid, deu a la Comunitat Valenciana, sis a Canàries, dos més a les Balears, vuit a Andalusia, dos a Castella i Lleó i el País Basc i un a l'Aragó. El Departament de Salut ha confirmat dos nous casos de coronavirus a Catalunya. L'un és el d'una treballadora de l'Ajuntament de Girona de 52 anys que va viatjar al nord d'Itàlia fa uns quinze dies. La dona es troba en estat lleu i, segons ha pogut saber l'ACN, la dona està hospitalitzada al Trueta recuperant-se. Després de presentar símptomes i trobar-se malament, l'afectada va anar al centre de Salut. Ha estat a l'hospital Josep Trueta de Girona on aquest dissabte a primera hora del matí s'ha confirmat el positiu. L'altre cas és un home de Sant Cugat del Vallès que va tenir "contacte íntim" segons ha explicat el Departament de Salut amb un altre cas detectat anteriorment. Es dona el cas que una dona de 58 anys d'aquesta localitat ja va donar positiu per coronavirus i va quedar ingressada a l'Hospital Clínic de Barcelona en estat lleu. Amb aquests dos ja són sis els positius per coronavirus a Catalunya, que se sumen als de la resta de l'Estat. De moment, el Ministeri ha confirmat 45 casos. En concret, a la Comunitat Valenciana n'hi ha deu, vuit a Madrid, sis més a Canàries i a Catalunya – amb els dos d'aquest dissabte -, dos a Castella-Lleó, Balears i País Basc i el darrer cas a l'Aragó.

Summary: Dos nous casos de coronavirus a Catalunya: una dona de 52 anys de Girona i un home de Sant Cugat del Vallès


El 73% de les persones sense sostre entrevistades durant el cens fet per Arrels Fundació fa deu dies afirmen que han estat sense llar sis mesos seguits o més. De mitjana, les persones entrevistades fa 3 anys i 9 mesos que no tenen una llar estable. De totes aquestes persones, el 30% (100 persones) no fa ni 6 mesos que dormen al carrer, el 45% (146 persones) porten al carrer una mitjana de 2 anys i 3 mesos, el 13% fa més de 6 anys i 7 mesos que dorm al ras i un 12% supera els 8 anys i 3 mesos. Arrels Fundació va organitzar el cens de persones sense llar a Barcelona els dies 30 i 31 de maig i 1 de juny. L’objectiu era aconseguir informació detallada sobre la situació de les persones que dormen als carrers de Barcelona per després incidir políticament i desenvolupar accions i recursos més enfocats a les necessitats. A Barcelona hi ha 941 persones dormint al carrer, segons el recompte nocturn organitzat per la Xarxa d'Atenció a Persones sense Llar fet el 18 de maig; durant el cens posterior es van localitzar un total de 624 persones dormint al ras, de les quals 348 (un 55,7%) han participat responent l’enquesta. De totes les persones que es van localitzar, 246 passaven la nit dins de caixers i la resta ho feia a l'intempèrie; 257 persones dormien soles, 152 persones anaven en parelles i la resta anava en grups d’entre tres i onze persones. Grau de vulnerabilitat de les persones que viuen al carrer De les 348 persones enquestades, el 19% presenta un grau de vulnerabilitat elevat, és a dir, es tracta de persones d’edat més avançada, amb un estat de salut delicat, exposades a més riscos i que haurien de rebre una intervenció social prioritària. En aquest sentit, el 61% de les persones presenten un grau de vulnerabilitat mitjà i haurien de ser ateses pels recursos especialitzats per evitar que la seva situació es deteriori. El 20% restant de la població enquestada presenta un grau de vulnerabilitat baix. La majoria de les persones entrevistades que dormen al carrer són homes (86,21%), un 9,77% són dones i un 4% es consideren altres. La majoria també tenen edats joves ja que un 51% té entre 25 i 49 anys. El 26% de les persones tenen entre 50 i 64 anys, el 6% són menors de 24 anys i les persones amb més de 65 anys representen el 4%; el 13% restant no va respondre la pregunta. Les persones enquestades procedeixen de 46 països diferents: 109 persones (31,3%) tenen nacionalitat espanyola, 131 persones (37,6%) són d’altres països de la Unió Europea, 99 persones (28,44%) són extracomunitàries i la resta no va voler identificar el país d’origen. Els principals països de procedència són Romania (19,5%), Marroc (12,6%) i Polònia (5,5%). El 39% de les persones diu que fa més de 5 anys que viu a Barcelona, el 23% porta entre 1 i 5 anys i un 21% fa menys d’un any que resideix a la capital catalana; el percentatge restant no va respondre. Una iniciativa europea que persegueix #ningúdormintalcarrer El cens de persones sense llar el van fer 284 voluntaris que van sortit al carrer per parlar amb les persones sense llar. Els equips de voluntaris --en els quals sempre hi ha hagut persones amb experiència en l’atenció a persones sense llar- van recórrer els districtes de l’Eixample, Ciutat Vella i Sants-Montjuïc, on es concentra la major part de les persones sense llar a Barcelona. També van recórrer bona part de Gràcia i Les Corts i llocs concrets de Sant Martí. Durant les tres nits en què es va fer el cens, va haver persones sense llar que es van localitzar però que no van respondre l’enquesta. Els motius són tres: moltes de les persones dormien profundament i no se les va despertar, altres persones van declinar respondre les preguntes i altres persones no van poder respondre per barreres idiomàtiques. A Barcelona, aquest és el primer cop que es fa un cens de persones sense llar. La iniciativa s’emmarca en una prova pilot que es porta a terme en altres ciutats europeesi que impulsen l’ONG anglesa Building and Social Housing Foundation (BSHF) i la xarxa europa FEANTSA, de la qual Arrels forma part. La iniciativa té el suport de l’entitat Community Solutions que des de fa anys segueix la mateixa metodologia als Estats Units.

Summary: Els sense sostre de Barcelona porten de mitjana 3 anys i 9 mesos dormint al carrer


En l'operació contra la xarxa, que operava a l'Estat i enviava cocaïna a alguns punts d'Europa, s'han arrestat vuit persones més ACN Toses.-La Guàrdia Civil ha detingut la regidora d'ERC a Toses, Maria Gassó, acusada de pertànyer a un grup de narcotraficants que operava a l'Estat i enviava droga a alguns punts d'Europa i per donar feina a una immigrant que es trobava en situació irregular a la seva casa rural-restaurant. A més, li hauria facilitat documentació d'una tercera persona perquè passés els controls fronterers. Gassó, a qui la Guàrdia Civil considera que estava darrera l'organització, és l'única representant de la formació republicana a Toses i regenta el restaurant Ca la Maria del municipi. Fonts d'ERC han assegurat a l'ACN que han tingut constància dels fets avui mateix i li han obert un expedient per recopilar més informació, al mateix temps que han reivindicat la seva presumpció d'innocència. En l'operació, s'han detingut nou persones en total a Barcelona i Madrid. La Guàrdia Civil atribueix un presumpte delicte de tràfic d'éssers humans amb la finalitat d'explotació laboral per contractar la dona sense permís de residència després d'introduir-la a l'Estat de manera il·legal i donar-li feina a la seva casa rural. Actualment, Gassó es troba a l'oposició, tot i desenvolupar alguna tasca al govern municipal. L'alcalde de Toses, Joan Bernades (CiU), ha declinat fer cap declaració a l'espera d'aclarir aquest assumpte. L'operació, anomenada 'Tahures, ha comportat la detenció de nou persones en total –Gassó i una altra dona de nacionalitat espanyola, un home nigerià, cinc persones de nacionalitat colombiana i una darrera d'origen serbi- i la intervenció de 5,2 quilos de cocaïna, petites quantitats d'haixix, marihuana, productes anabolitzants, 3.670 euros en metàl·lic, una premsa casolana i productes per a l'adulteració de drogues. La investigació, encapçalada pel jutjat d'Instrucció número 4 de l'Hospitalet de Llobregat, es va iniciar l'any 2015 en col·laboració amb les autoritats suïsses després que aquestes tinguessin coneixement que un grup de persones de nacionalitat espanyola i nigeriana es dedicaven al tràfic de drogues des de l'Hospitalet de Llobregat i que haurien organitzat un transport mitjançant una 'mula', detinguda a Suïssa amb mig quilo de cocaïna amagada al seu cos. A principis d'aquest any, els agents van tenir constància d'un transport de droga amagada al doble fons d'un vehicle de Madrid a Barcelona, on van detenir dues persones i van intervenir-los 800 grams de cocaïna. A partir d'aquí, es va fer el registre en un domicili de Madrid dels dos detinguts, on hi van trobar 200 grams més de cocaïna i un laboratori complet per tallar-la i adulterar-la. Segons la Guàrdia Civil, el grup va seguir obtenint droga a través de dues persones més, de nacionalitat espanyola i nigeriana, que també van quedar detingudes, a més d'un comprador de nacionalitat sèrbia. En aquest cas, al domicili del ciutadà nigerià, d'on hauria sortit la 'mula' detinguda a Suïssa, els agents hi van trobar 300 grams de cocaïna.  Finalment,  van detenir dues persones més a Sant Joan Despí (Baix Llobregat) i una més a l'Hospitalet de Llobregat, on es va incautar més droga i diners. A Sant Joan Despí, hi van trobar 11 grams de cocaïna, 24 grams de substàncies adulterants, 52 grams de marihuana i 400 euros i a l'Hospitalet de Llobregat 760 euros més. La darrera detenció va ser a la Barceloneta, concretament una dona a qui es va registrar el seu domicili, un punt de venda conegut de substàncies estupefaents on es van trobar 11,5 grams de cocaïna, 37 grams d'haixix, marihuana i 570 euros.

Summary: Detenen la regidora d'ERC a Toses acusada de pertànyer a un grup de narcotraficants


El Consell Executiu ha aprovat aquest dimarts la memòria preliminar de l'avantprojecte de llei de modificació del llibre segon del Codi Civil de Catalunya, que busca fomentar l'ús de la mediació en conflictes familiars, especialment amb menors implicats, com els divorcis. El text estableix que les parts enfrontades hauran d'anar obligatòriament a una sessió informativa per conèixer els avantatges i les conseqüències de la mediació. L'objectiu és fomentar aquest sistema com a mesura alternativa als litigis i evitar la confrontació.  Segons dades de la Unió Europea, menys d'un 1% dels conflictes civils i mercantils es resolen per aquesta via. A Catalunya, un 60% de les persones que reben una sessió informativa sobre la mediació acaben sol·licitant-la.  La sessió es farà per ordre del jutge un cop hagi començat el procés judicial. Serà conduïda per un mediador, que explicarà el funcionament, les característiques i els beneficis del sistema. Les parts decidiran després lliurement si opten per aquest mètode o bé continuen el procés judicial.     L'objectiu és promoure la mediació sobretot en aquells casos de separacions o divorcis amb fills, i així fomentar unes relacions familiars adequades després de situacions de crisi.     Centre de Mediació de Catalunya     La memòria aprovada també preveu modificar la llei de mediació de l’àmbit del dret privat  perquè el Centre de Mediació de Dret Privat de Catalunya passi a dir-se Centre de Mediació de Catalunya. És l’organisme del Departament de Justícia que registra, forma i designa els mediadors. La nova denominació és més adient a les funcions d’aquest òrgan, que actua com a instrument per facilitar l’accés a la mediació a tots els ciutadans.

Summary: El Govern aprova la memòria de l'avantprojecte de llei per fomentar la mediació en conflictes familiars


El president del Parlament, Roger Torrent, ha obert la segona jornada del ple d’aquesta setmana expressant la solidaritat de la cambra catalana amb els municipis afectats per l’incendi que des d’ahir a la tarda afecta diversos municipis de la Ribera d’Ebre. El foc aquest matí ja havia cremat unes 4.000 hectàrees. Torrent ha traslladat "tota la nostra solidaritat a les persones afectades i als municipis de la Torre de l’Espanyol, Vinebre, la Palma d’Ebre, Flix i Maials, i tot l’agraïment i el suport als servidors públics que aboquen tots els seus esforços per fer-hi front".

Summary: El Parlament expressa la seva solidaritat amb els municipis afectats per l'incendi de la Ribera d’Ebre


Els Bombers inspeccions l'interior i l'exterior de la finca i no hi ha ferits ACN Terrassa.-El veïnat d'un edifici a Terrassa ha estat evacuat aquest dilluns al matí després que uns balcons s'hagin esfondrat. En concret, un dels balcons ha col·lapsat i ha fet que el de sota també es desplomés. La runa ha anat a parar als altres balcons i a la vorera, afectant un fanal. No consten persones ferides. Els Bombers han fixat una àrea de seguretat i estan inspeccionant l'interior i l'exterior de la finca, situada al carrer de Níjar. Han sanejat la façana i estan desenrunant. L'avís s'ha rebut quan quedaven onze minuts per a les dotze del migdia.

Summary: Evacuat el veïnat d'un edifici a Terrassa després que uns balcons s'hagin esfondrat